Зи гъащIэр цIыхухэм тыхь яхуэзыщIа Джэрыджэ Розэ
«ЩIыхьым и дамыгъэ» орденым и кавалер, КъБР-м щIыхь зиIэ и дохутыр, квалификацэ категорие нэхъыщхьэ зиIэ дохутыр Джэрыджэ Розэ Азрэт и пхъур илъэс 50-м щIигъукIэ Республикэ онкологие диспансерым щылэжьащ.
Джэрыджэ Розэ Налшык щыпсэу бынунагъуэшхуэ зэгурыIуэм къыхэкIащ. Абы и анэр пасэу фIэкIуэдащ, ар ихьащ лышх узыфэ шынагъуэм. А узыфэ бзаджэм пэщIэтын папщIэ Розэ мурад ищIат дохутыр-онколог хъуну. Иджыри медицинэ училищэм щеджэу абы Республикэ онкологие диспансерым лэжьэн щыщIидзащ. ЯпэщIыкIэ операцэ щащI къудамэм санитаркэу, иужькIэ медсестрауэ щыIащ. КъБКъУ-м и медицинэ факультетыр къиуха нэужь, диспансерым и хирургие (абдоминальнэ) къудамэм и дохутыр-онкологыу лэжьащ. Нэхъ иужькIэ Петров Н. Н. и цIэр зэрихьэу Ленинград дэт онкологиемкIэ щIэныгъэ-къэхутаIуэ институтым и клиникэ ординатурэм и Iэзагъэм щыхигъэхъуащ. Республикэм къигъэзэжа нэужь, а къудамэ дыдэм и унафэщIу ягъэуващ икIи а къулыкъум пэрытащ илъэс 36-кIэ.
Джэрыджэр пщыдджыжьым щыщIэдзауэ пщыхьэщхьэр хэкIуэтэху лэ- жьапIэм щыIэт, зэрыхузэфIэкIкIэ цIыхухэм ядэIэпыкъуу. Бгъэдэлъ щIэныгъэ куум и фIыгъэкIэ абы лышх узыфэр зыхуэдэр тэмэму къихутэрти, ехъулIэныгъэ иIэу операцэхэр иригъэкIуэкIырт. Я гъащIэм иухыгъуэм и пIалъэр къэсауэ къызыщыхъужхэм зэрыхъужынымкIэ гугъэхэр яхилъхьэжащ. Абы хузэфIэкIащ цIыху куэд къызэфIигъэувэжын — иджырей IэзэкIэхэм Iэмал къуат лышхыр бгъэхъужыну.
онкологие узыфэр и чэзум къэхутэным Розэ гулъытэшхуэ хуищIырт, абы къыхэкIыу цIыхухэр сытым дежи къыхуриджэрт я узыншагъэр къапщытэну.
Республикэ онкологие диспансерым и тхыдэр къыгуэхыпIэ имыIэу епхащ Джэрыджэ Розэ. Абы къыхуагъэфэщащ Урысей Федерацэмрэ Къэбэрдей-Балъкъэрымрэ Узыншагъэр хъумэнымкIэ я министерствэхэм, республикэм и жылагъуэ зэгухьэныгъэ куэдым я щIыхь тхылъхэр, «Лэжьыгъэм и ветеран», «Узыншагъэр хъумэнымкIэ IэнатIэм и отличник» дамыгъэхэр. Ауэ нэхъ тыгъэ лъапIэу абы иIар сымаджэхэм къыхуаIэ лъагъуныгъэрт, пщIэрт, фIыщIэрт.
Республикэм узыншагъэр хъумэнымкIэ и IэнатIэм дежкIэ хэщIыныгъэшхуэщ Джэрыджэ Розэ нобэ зэрытхэмытыжыр. Онкологие диспансерым фIэкIуэдащ зи IэщIагъэм фIыуэ хэзыщIыкI дохутыр къудей мыхъуу, цIыхугъэшхуэ зыхэлъ бзылъхугъэ телъыджэ. И лэжьэгъухэми ар зэIэзахэми зи IэнатIэм псэ хьэлэлкIэ пэрыта цIыхум и щапхъэу абы и фэеплъ нэхур я гум щахъумэнущ.
КъБР-м Узыншагъэр
хъумэнымкIэ и
министерствэм и
Онкологие диспансерым и лэжьакIуэхэр.
